Къумукъ адабият. 9 класс. Тархы:6.02.2020

***Муалим:*** Гаджимурадова Д.Р.

***Дарсны темасы:*** Жаминат Керимова. «Тул къыз». 2-6 бёлюк.

***Дарсны мурады:***

1. Поэманы экинчи – алтынчы бёлюклерин охумакъ, оланы аслу маънасын ачмакъ.

2. Яшланы патриот гьислерин уятмакъ, дав гелтирген къыйынлыкъланы эсгере туруп, яшланы «Давлар болмасын!» - деген ойгъа гелтирмек.

3. Яшланы адабият асарны чеберлик янына агьамият берме уьйретмек.

***Къурал:*** Там газет, суратлар.

Дарсны барышы.

***Эпиграф:***

***Юрек булан алгъанман***

***Алгъан – алгъан абатым,***

***Йыр булан эрегимден***

***Чыкъгъан эки къанатым.***

I.Яшланы дарсгъа къуршав.

Жаминатны яшаву къыйын болгъанны гьакъында гетген дарсда сейледик. Оьзюню къыйынлы гьалына да къарамайлы ана тилин кеп сюеген таргъулу къыз оьзюню Ватанына бакъгъан сюювюн йырларындан таба халкъына етишдирген. Къыйын къысмат огъар гьислерин айтма, адамлагъа йыры булан ювукъ болма четим этип болмагъан. Бу дарсгъа эпиграф этилип алынгъан сезлер – Жаминатны оьзюню сезлери. Оьзюню эки де аягъы юрюмейли, юрек булан абат алагъанын, йырлары къанатлары болуп бийик кёкге багъып талпынгъанын айта, оьзюню шо талпынывуна гюч береген азиз къумукъ халкъын шаир абурлай ва сыйлай. Жаминатны тилини байлыгъына мюкюр болгъан Камал Абуков Жаминатгъа: «Къумукъ поэзияны жавгьары» деген. О сёзлер тегин айтылмагъанын шу дарсда исбат этме къаражакъбыз. Жаминатны бары яшаву – язгъан асарларыны ичинде. Ону гьакъында костекли йырав С. Амирханов булай деген:

Таргъуну гёзел къызы,

Жаминат сени атынг…

(Къызлар йырны йырлайлар).

***ll.Уьйге берилген дарсны сорав.***

Жаминат Керимова «Тул къыз» биринчи белюк.

Тул къыз десем,

Тунугъуп бир нечелер

Айтар, балики, боламы деп тул къызлар…

Шо къызланы бозлай гёрген юлдузлар .

Шогъар шагьат,

Сюйгенлерин дав алып,

Яш чагъында языкъ болгъан гьашыкълар,

Уллу-уллу умутлары увалып,

Боран ургъан гюлдей сёнген яшлыкълар.

Яш гелинлер,

Гелешмишлер, аналар

Шогъар шагьат - тез агъаргъан башлары.

Сиз гёзлегиз, къайтарбыз деп гетсе де,

Къайтмай къалды шонча сюйген яшлары.

Эсге гелсе,

Юрек сызлай къутура,

Тул къыз десем,

Тилим мени тутула,

Къанлы давдан дюнья тезден къутулгъан,

Къайгъылардан дюнья къачан къутула!

Азмы бизде

Гелешмишлер, гелинлер,

Аналыкъны насиплерин гёрмеген,  
Сюйгенлери яшлай оьлюп гетсе де

Тул къызланы юрегинде оьлмеген.

Тул къалгъанлар

Нече де бар дюньяда,

Сорамагъыз

Мен билмеймен санавун.

Тек билемен

Бизин юртлу бир кьызны,

Эшитемен ону бозлап йылавун…

1.Яшланы Жаминат Керимовнаны яшаву ва яратывчулугъу гьакъда хабарлаву. Яшлар язгъан конспектлерине гёре, рефератларына, докладларына гёре Жаминатны яшаву гьакъда хабарлай.

2. Яшланы Жаминатны асарларыны атларын, къачан китаплары чыкъгъанны билегенлигин тергемек учун цифралар гёрсетемен, олар шо йылда къайсы китап язылгъанын айта: 1970- «Яшланы сеси», 1973- «Чыракъ», 1978- «Насибим мени»,1984-«Айры яр» ,1984-«Гюн сагьат»,1986- «Таргъуну тангы», 1990- «Огь, къатынлар», 1991- «Йылан къыз», «Эллийинчи язбаш».

3.Поэманы яшлагъа гёнгюнден айтдырыв.

Тул къыз десем,

Тунугъуп бир нечелер

Айтар, балики, боламы деп тул къызлар…

Шо къызланы бозлай гёрген юлдузлар .

Шогъар шагьат,

Сюйгенлерин дав алып,

Яш чагъында языкъ болгъан гьашыкълар,

Уллу-уллу умутлары увалып,

Боран ургъан гюлдей сёнген яшлыкълар.

Яш гелинлер,

Гелешмишлер, аналар

Шогъар шагьат - тез агъаргъан башлары.

Сиз гёзлегиз, къайтарбыз деп гетсе де,

Къайтмай къалды шонча сюйген яшлары.

Эсге гелсе,

Юрек сызлай къутура,

Тул къыз десем,

Тилим мени тутула,

Къанлы давдан дюнья тезден къутулгъан,

Къайгъылардан дюнья къачан къутула!

Азмы бизде

Гелешмишлер, гелинлер,

Аналыкъны насиплерин гёрмеген,  
Сюйгенлери яшлай оьлюп гетсе де

Тул къызланы юрегинде оьлмеген.

Тул къалгъанлар

Нече де бар дюньяда,

Сорамагъыз

Мен билмеймен санавун.

Тек билемен

Бизин юртлу бир кьызны,

Эшитемен ону бозлап йылавун…

4. Соравлагъа жавап берив:

-Тул къыз деген калиманы нечик англайсыз?

- Таргъулу къызны келпетин ачмакъ учун шаир не йимик чебер сёзлер къоллай?

(Боран ургъан гюлдей сёнген яшлыкълар. Ол къыз учун битмей къалгъан къайгъы – зар, гюл ачгъан баш сюювю сёнмеген къыз. Ону гёзлери зарлы, бети бюрюшме, сюювю гючлю, гюнесувдай таза зарлы сюювю, къара чачы къардай болуп агъаргъан, къуруп къалгъан гюл терекге ошагъан)

-Автор бу къызны яшавуна нечик талчыгъа?

- Бу юртну уланлары нечик дав этген?

***lll.Янгы тема «Тул къыз». 2-6 бёлюклер.***

1.Гиришив сёз.

Блокада, къамавда болгъан Ленинградны да эсгеремен.

2.Сезлюк иш.

**Тарих** – история; **инсаплы**-эдепли,намуслу,кьылыкьлы; **яв**-дав;хат-кагьыз; **гюнесув**-ртуть.

***Муалим:*** Эркъардашы Осман сав этме умут булан Жаминатны элтмеген ер къалмай.Абат алып болмайгъан къызны къысматы нечик болур эди, яшлайын ону юрегин уллу сююв ва гьасиретлик кьуршап алмагьан буса. Школада охуйгъан заманында ол сочинение яза, орус муалим шону охуп: «Вая, сен чи йыр йимик этип язгъансан»- деген. Шондан сон ону юреги поэзиягъа багъа.Ону бютюн яшаву къоччакълыкъдан толгъан. Шоланы бириси: уьйден къыргъа аббат алып болмайгъан, авур аврув тынчайма къоймайгъан, Жаминат Керимова детдомдан гиччи орус къызны да алып, Лайла деп ат да тагъып, тарбиялап охута.

Осман Эфендиев гьар йыл огъар путёвка бере болгъан, шо саялы ол лап яхшы курортларда ял ала болгъан. Муна шолай яшагъан Жаминат Керимова, сююнюп ва талчыгъып.

Кёп къонакъланы къабул этип.

Гечинген сонг,ону Таргъуда къардаш – досуну янында гёмген.

***Жаминат Абдуразакъовна Керимованы гьакъында.***

***Таргъуну асил къызы Жаминат Абдуразакъовна Керимова*** савлай Дагъыстангъа белгили пагьмулу шаир къыз. Кёп китапланы, бек пагьмулу шиъруланы ва поэмаланы автору. Жаминат Керимованы поэзиясы Ана Ватангъа, тувуп -оьсген Таргъу тавуна, дослукъгъа багъышлангъан. Уллу Ватан давну ортакъчысы, абурлу - динли Абуразакъны агьлюсюнде тувгъан лап гиччи авлети. Заманы етишгенде Таргъу мактапда охума башлай.Бара - бара юрюме къыйын бола. Тек Жаминат Керимова мактапдан къалма сюймей, охувгъа гьасирет. Ону гётерип элтип партагъа олтурталар. Сонг Муалимлер бу асил къызъяшны уьйге гелип охута. Шо кюйде къарышып охуй туруп, юрюшден магьрюм къалгъан къыз орта школаны битдире.

***Янгы дарсны гьакьында хабарлав.***

Ж.Керимованы «Тул къыз» деген поэмасы давну йылларында аявлу уланлары, азиз гелешмишлери давгъа гетген аналагъа, къызлагъа тюшген тюелер гётермесдей арбалар тартмасдай авур намусланы суратлагъан.

«Тул къызны гёргенде ,давдан къалгъан къайгъыланы геремен»- дей барын да. Шаир Таргъуну, ананы, таргъулу къызны келпетинден таба бизин ватаныбыздагъы бары да аналаны, къызланы келпетлерин суратлай, неге тюгюл давну агъусу етишмеген бир шагьар да, бир юрт да, бир ожакъ да къалмагъан.

Бизин юртубуздан да давгъа 283 адам гетген. Оланы 194 къайтмай къалгъан. 871 гюнню узагъында къамавда тургъан Лениградны билесиз. Биз шулай парахатлыкъда яшасын деп, бизин халкъыбыз жанларын къурбан этген. Шо саялы биз оланы бир де унутмагъа герекмейбиз. Бизин борчубуз, гележекдеги наслугъа да англатмагъа оланы къоччакълыгъы гьакъында. Бугюнлерде де тыш уьлкелерде давлар юрюлюп тура. Тек бизин Ватаныбызны башчылары, биз парахатлыкъда яшасын деп, кёп иш юрюте.

Тарихлерде кёпню герген Таргъу тав, тул къызны тувуп оьсген юрту. Таргъуда охугъан ва бир яшгъа гьашыкъ болгъан. Гелечилер йиберип гелешип, тойну гюнюн гюз айгъа салгъан. Тек хапарсыздан яв чапгъан Ватангъа. Къартлар, яшлар, сабанчылар солдат болуп, савут ала къоллагъа. Таргъулу яш къайтып-къайтып военкоматгъа барып, игитлени арасына алгъандай сююне, оьзюн солдатгъа алгъангъа. Поезд гете, улан къол силлей. Къызны буса юрегине от тюше.

Пашман болуп къала Таргъу юрт да. Оьлген деген хабар геле арт-артындан. Алда сююнч хабар гелтиреген почтальон яш да, гьали ваягь яслар гелтире. Сюйген яшындан кагъыз гелер деп умут этип, таргъулу къыз гече де, гюн де бозара.

Дав бите. Гелешмишлер ожакъ къура, яшав тизе онгайып. Таргъулу къыз давдан къайтгъан яшлагъа мунгайып къарай. Арт-артындан тойлар бола оькюрюп, эрге бара сюйгенлери сав къызлар, тек бу къызны сюйген досу къайтмагъан, бугъар къалгъан давдан гелген кагъызлар. Юртунда той согъулса, бойлукъланы къучакълап йылай.

Варшавадан, Прагадан, Венадан азиз досу кагъыз язгъан кёп якъдан. Гьар кагъызында «гёзле» -деп яза.Таргъулу къыз нечик бола гёзлемей, дав майданда насиби къалгъан. Ол къыз йимик гече -гюнлер зар чегеген бир ана бар. Шо къыз къырыйындан оьте буса, айыплыдай алдына къарап къала.

Авур талчыкъ ону чакъсыз къарт этген, йылай туруп гёзюню нюрю битген. Бу къыз бир де уьюне гелин болуп гирмежегин биле. Бир кагъызны бек яшыра бу ана. Уланы къайтып гелсе, уллу яра салардан къоркъа.Ону гёрсе, муну буту -къолу къартыллай. Тек бир гюн авруп йыгъыла, къыз гёрме геле янына. Ана айта: «Гел къызым, сен геч менден». «Сен не дейсен, анам, сагъа нетгенмен?».

«Тынгла къызым, бёлме мени сёзюмню, сени алдынгда кёп айып иш этгенмен. Гюнагьынгны алып сени шу кюйде, мен болмайман о дюньягъа гетмеге», - деп кагъызны узата.

Къыз кагъызны охуп, тас болмагъан –деп, чыгъып гете.

Шаир Таргъу юртну гьакъында уьстюнлюкден къуванып яшайгъан кююн айта. Тек къоччакъланы эсгермейген гюнюнг ёкъ дей.

Шаир «Таргъу юртум» - деп айтып огъар, сыр чечегендей бола.

3. Поэманы эсгерилген белюклерин таъсирли кюйде охув.

4. Яшлагъа поэмадан къызны ва ананы сёйлевюн бетлеге гёре охутдурув.

5. Поэманы охулгъан бёлюклеринден тенглешдиривлени, метафораланы, эпитетлени табыв.

Боран ургъан гюлдей сёнген яшлыкълар- тенглешдирив.

Чайканы акъ къанатыдай – тенглешдирив.

Гюнесувдай таза – тенглешдирив.

Гёммек кёкню оьбюп мени гёзлерим – метафора.

Къанлы дав - эпитет.

***IV.Охулгъан бёлюклени анализин этив (беклешдирив).***

-Дав битгенде давдан къайтгъан уланлагъа тул къыз нечик къарай болгъан?

-Тойлар болагъанда огъар тынч болгъанмы экен?

-«Гезле мени»-деп Европаны не ерлеринден огъар кагъызлар гелген?

-Дагъы булай къайгъыда бирдагъы адам бар. О кимдир, негер о дагъы да бек талчыгъа?

-Не саялы шаир тул къызгъа дюньяны лап да сыйлы ташларындан эсделик салар эдим дей?

***V. Дарсны гьасиллерин чыгъарыв.***

***VI. Уьйге иш «Тул къыз».***